Mawóg ḿbāndá yā wásɔ́ ábə Ǹtondôbə, m̀bəgə fwé á ngālómoban á məyɔŋ nə́ á kə kǎd naa: "Bámán fǔfulu, mǐ kə lúman ai áyɔŋ dí. Kódógán á sí, mí kə̄ á bītá !" 15Owé, matâm wa sɔ́ dzɔdi, ó bɔ abɔ́d á zāŋ məyɔŋ, ewoe loe á zāŋ bod. 16Ai ńtsāmán wātsam wɔ̌ŋ, ai ḿvúsán wāvús á ńnə̄m wóe étē, ńdɔ ó ngádzáŋ ékɔ̄ā, wa ya ó tɔá á ḿbōg ákɔ́g, ǒ ngayə̂mbə ai ozɔ́ndɔ́m miǹkǒl á yób. Tɔ ó kə́ lōŋ dūmbá dóe á yób étēde anə́ ndoe, mayi wa sógolo á sí, Ǹtondôbə énye a kɔ́bɔ 17Édom a yi vəŋan ángōndō dzóm; ébā bə́sə̄ báyī nyé lǒd babi, ngokod yayi bɔ́ bɔ á nyɔ́l, bə́ ngákpə́gələ nyé ású mə̄və́ŋ móé mə́sə. 18Anə́ ámǒs Sodóma bân Gomórha ai bə́tísɔ̌n yā ngɔ́dɔ́ bə́ ngáku mim̀bóŋ á sí, Ǹtondôbə énye a kɔ́bɔ, mod ǎ yǐ kīg fə tɔbɔ étēde, tɔ mod m̀bɔ́g ā yǐ kīg fə lóŋ mvóg wē. 19Ényē nyɔ́lí ā kwí anə́ émgbə́m, á məfǎn yā Yórdan, á mə̄fúb mə́dîgǎ yā mə́ nə́ ai bilɔ́g kɔ́m ésə, mayi bɔ́ tsídān énūtɛn, malóm bīnângǎ bəbɔ bítá nə́ bə́ kə lúman ai bɔ́. Amú zá ā vəgan ai ma ? Zá anə́ ma dzǎm sɔ́man á ndá mədzó ? Ǹnɔ́ni miǹtómbá ḿbə̄ á nə́ ma dzǎm baan ? 20Yəmán hḿ ńtsogán yā Ńtondôbə a bələ́ ású Édom, ai ḿból ā man yǎ tāg mam ású bǒd yā Témân. Bâyi bɔ́ dudu á sí təge səlan anə́ bəməlígī mvúā yā ńkunda, bâyi bɔ́ mǎn ndámǎn mə̄fúb bilɔ́g ósū, təge səlan. 21Sí yayi tigidan ai edǔŋ yā m̀bəg wábán, miǹdǔm yā étē mí kələ́ kwí á Máŋ Bimvyal. 22Bə́bə́gə, hə anə́ ndoe yǎ yābɛ́d, ě ngayəb á yób, e ndamí məfǎb á Botsra. Amǒs tē, ǹnə́m bəbɔ bítá yā Édom wâyi bɔ́ anə́ ńnə̄m mīníngá yǎ ā kogolo.